کوئٹہ(آن لائن) وزیراعلیٰ بلوچستان جام کمال خان تون صوبائی وزیرک، اسمبلی نا باسک آتا اوڑدہی نا دے تیٹی اہم انگا صوبائی ویل آک، کورونا وائرس نا حالیت، وزیراعلی نا راجی و زرگزرانی گام گیج و شونداری ڈٹ آتا پیشرفت آ ہیت وگپ کرے، صوبائی وزیر و اسمبلی نا باسک آک وزیراعلی ءِ تینا تینا ضلع غاتیٹی برجا انگا شونداری ڈٹ آتا پیشرفت آن ہم معلومدار کرے، او وخت آ کراچی، کوئٹہ، چمن شاہراہ و ایم۔8 انا ہوشاب، آوارن، خضدار سیکشن نا ڈٹ آتیا مروک آ پیشرفت آ اُست خواہی نا درشانی ءِ کننگا، صوبائی وزیرک و اسمبلی نا باسک آک صوبائی حکومت و بنجا نا نیام اٹ ورکنگ ریلیشن شپ نا جوانی و دا بابت اٹ وزیراعلی بلوچستان نا وژن و کوشست آتا ستا ءِ کرے، اونا پاننگ ئس کہ وزیراعلی صوبہ نا راجی و زرگزرانی شونداری کن اسہ ہند اس گچین کننگانے و زوت اس صوبائی حکومت نا شونداری و پالیسی ساز گام گیج آتا گچین آ نتیجہ غاک مون آ بریرہ۔
